31992R1429
L 150/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1429/92 НА КОМИСИЯТА
от 26 май 1992 година
за изменение на Регламент (ЕИО) № 2568/91 относно характеристиките на маслиновото масло и маслиновото масло от остатъчен материал и за съответните методи на анализ
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент № 136/66/ЕИО на Съвета от 22 септември 1966 г. относно създаване на обща организация на пазара на масла и мазнини (1), последно изменен с Регламент (ЕИО) № 356/92 (2), и по-специално член 35а от него,
като има предвид, че поради развитието в изследванията, характеристиките на маслиновото масло, определени в Регламент (ЕИО) № 2568/91 на Комисията (3), изменен с Регламент (ЕИО) № 3682/91 (4), следва да бъдат допълнени, с цел да се гарантира чистотата на продаваните продукти, като се предвидят съответни методи на анализ;
като има предвид, че, за да не навреди на търговията, следва да се създаде разпоредба относно пакетирането на маслата преди влизането в сила на настоящия регламент, така че те да бъдат реализирани в рамките на ограничен период от време;
като има предвид, че Регламент (ЕИО) № 2568/91 следва да бъде изменен;
като има предвид, че Управителният комитет по масла и мазнини не е представил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Приложенията към Регламент (ЕИО) № 2568/91 се изменят, както е определено в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент не се прилага за маслиново масло и маслиново масло от остатъчен материал, пакетирани преди влизането в сила на настоящия регламент, и търгувани до 31 октомври 1992 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 май 1992 година.